אסתי לאודר

אסתי לאודר (Estée Lauder, באנגלית נהגה "אֵסטֵיי לוֹדר"; 1 ביולי 1908 - 24 באפריל 2004) הייתה אשת עסקים יהודייה-אמריקאית.

ביוגרפיה

אסתי לאודר נולדה ב-1908, בשם אסתר ג'וספין מנצר, בקווינס, בעיר ניו יורק, להורים יהודים ממוצא הונגרי. בשנת 1930 נישאה לבן מהגרים ממוצא יהודי בשם ג'וזף לאודר, ונולדו להם שני בנים, לאונרד ורונאלד. לאודר התגרשה בשנת 1939, וחזרה ונישאה לבעלה לשעבר בשנת 1942. בני הזוג נותרו נשואים עד פטירתו של ג'וזף לאודר בשנת 1982.

עוד בשנות ה-30 שינתה משפחת לאוטר את שמה לשם "לאודר", ייתכן שעקב הצליל האמריקאי יותר שבו.

בשנת 1946 ייסדה את חברת הקוסמטיקה האמריקאית המובילה, הקרויה על שמה, והייתה בין חלוצות הקוסמטיקה האמריקאית והעולמית.

לאודר הייתה האשה היחידה ברשימת "20 גאוני העסקים המובילים בעולם במאה ה-20" של ה-Time בשנת 1988.

לאודר היא זוכת מדליית החירות הנשיאותית.

בנה הבכור, לאונרד, הצטרף בשנת 1958 לניהול חברת הקוסמטיקה "אסתי לאודר", ובהמשך הפך למנכ"ל החברה וליו"ר הדירקטוריון שלה.

בנה הצעיר, רון לאודר, נשיא הקונגרס היהודי העולמי (מאז 2007), פוליטיקאי במפלגה הרפובליקנית, והיה אחד מאנשי צוותו של רונלד רייגן, נשיא ארצות הברית לשעבר. בעבר נחשב מקורב לבנימין נתניהו ואף שימש כשליחו, בעת כהונתו הראשונה של נתניהו כראש ממשלה, להעברת מסרים חשאיים לסוריה. לאודר אף סייע לפעילותו הפוליטית של נתניהו בעזרת תרומות. בהמשך הצטננו היחסים ביניהם ולאודר הביע התנגדות פומבית למדיניות ממשלת ישראל.

חברת אסתי לאודר 
חברת אסתי לאודר הוקמה בשנת 1946, ובתחילת דרכה הציעה מגוון מצומצם של מוצרים. בתוך 15 שנים התרחבה החברה באופן משמעותי בארצות הברית ובשנת 1960 נפתח סניף בלונדון, בחנות הרודס.

מניות החברה הוצעו לציבור לראשונה בחודש נובמבר 1995, בבורסת ניו יורק, בשער של 26 דולר למניה, ומניותיה נמנות עם מדד S&P 500.

בחמש השנים האחרונות הניבה החברה תשואה של כ-200%, ושוויה בשוק ההון עומד על כ-35 מיליארד דולר.

החברה נוהגת במדיניות של חלוקת דיבידנד חד שנתית, בתשואה של 1.1%.

מותגי קבוצת אסתי לאודר 
 אסתי לאודר
 קליניק
 ארמיס - בישום
 מייקל קורס
 דונה קארן - בישום
 DKNY - בישום
 ארין
 טום פורד
 טומי הילפיגר - בישום
 בובי בראון
 סמאשבוקס
 לאב סירייס
 לה לבו - בישום
 לה מר
 טו פייס
 פריס הילטון - בישום
 דארפן
 ג'ו מלון
 מאק קוסמטיקס - MAC
 גלאם גלאו
 ארמניליו זנייה - בישום
 בקה
 ג'ארט
 קיליאן - בישום
 אוודה
 באמבל אנד באבל
 אוריג'ין
 פרדריק מל - בישום
 קיטון - בישום - המותג חדל לפעול
 מארני - בישום - המותג חדל לפעול
 רודין - המותג נסגר בשנת 2021

פעילות אסתי לאודר בישראל 

המותג נכנס לפעילות רשמית בישראל רק בתחילת שנות ה-90 המוקדמות בזמן שמרבית חברות הקוסמטיקה הבינלאומיות (לוריאל, הלנה רובינשטיין ורבלון) קיימו פעילות יצוא וסחר לישראל כבר בשנות ה-70. חברת אסתי לאודר הייתה חלק מקבוצת החברות שנמנעו מקשר מסחרי פומבי עם ישראל ולמעשה הייתה בין החברות שלקחו חלק פעיל בחרם הסחר הכלכלי על ישראל באותה תקופה.
למרות הקשר היהודי של החברה, פעילות היצוא לישראל הייתה בסתר ובשנת 1991 ניתן הזיכיון ליבואן רשמי לחברת "אדי תמרוקים".
באותה השנה, מוצרי החברה נמכרו תחילה בסניפי שקם ובהדרגה נכנסו גם לסניפי סופר פארם.

בשנת 1999, הקים רון לאודר בישראל את קבוצת "אלקליל בע"מ" והיא למעשה היבואן והנציגות הרשמית של מותגי אסתי לאודר בישראל.

קישורים חיצוניים

הערות שוליים

ניו יורק: אישים
נשות עסקים יהודיות אמריקאיות
אנשי עסקים יהודים אמריקאים
אנשי עסקים בתחום הקוסמטיקה
אסתי
מיליארדרים יהודים אמריקאים
מקבלות מדליית החירות הנשיאותית
מקבלי מדליית החירות הנשיאותית
אמריקאיות שנולדו ב-1906
אמריקאים שנולדו ב-1906
אמריקאיות שנפטרו ב-2004
אמריקאים שנפטרו ב-2004